b'\n_START_ARTICLE_\nNauru\n_START_SECTION_\nGeografija\n_START_PARAGRAPH_\nOtok le\xc5\xbei 65\xc2\xa0km ju\xc5\xbeno od ekvatorja v \xc4\x8dasovnem pasu UTC+12. Le\xc5\xbei pribli\xc5\xbeno na pol poti med Havaji in Avstralijo v prostranstvih Tihega oceana, dale\xc4\x8d od ve\xc4\x8djega kopna ali celin._NEWLINE_Geografsko se deli na osrednjo planoto z laguno, ki jo obdaja pas rodovitne prsti in na rodovitni obalni pas, kjer je skoncentrirana poselitev. Najvi\xc5\xa1ji vrh je visok 70 metrov (planota, ki je tudi sredi\xc5\xa1\xc4\x8de otoka). Otok obdajajo koralni grebeni. Na Nauruju so bila velika nahajali\xc5\xa1\xc4\x8da fosfatov, ki so glavni izvozni produkt. Dosedaj so na njem izkopali \xc5\xbee pribli\xc5\xbeno 82 milijonov ton fosfatov, ki nastajajo s sesedanjem in kemi\xc4\x8dnim pretvarjanjem iztrebkov morskih ptic, zato je ve\xc4\x8dina notranjosti opusto\xc5\xa1ena od povr\xc5\xa1inskih kopov.\n_START_SECTION_\nPodnebje\n_START_PARAGRAPH_\nPodnebje je tropsko. Na leto pade okrog 2000\xc2\xa0mm padavin. Povpre\xc4\x8dne letne temperature zna\xc5\xa1ajo med 24\xc2\xa0\xc2\xb0C in 34\xc2\xa0\xc2\xb0C. Po celem otoku pihajo sve\xc5\xbei pasati.\n_START_SECTION_\nPolitika in uprava\n_START_PARAGRAPH_\nOblika vladavine je predsedni\xc5\xa1ka republika. Predsednik dr\xc5\xbeave je Baron Waqa. Uprava je razdeljena na 14 okro\xc5\xbeij. Nauru\xc5\xa1ki enodomni parlament sestavlja 18 \xc4\x8dlanov, ki se volijo vsaka 3 leta, volilna udele\xc5\xbeba je obvezna za vse dr\xc5\xbeavljane, starej\xc5\xa1e od 20 let. Sede\xc5\xbe vlade je na jugozahodu otoka v okro\xc5\xbeju Yaren._NEWLINE_Nauru nima lokalne ravni oblasti. Za administrativne namene je razdeljen na 14 okro\xc5\xbeij brez lastne uprave.\n_START_SECTION_\nGospodarstvo\n_START_PARAGRAPH_\nBruto doma\xc4\x8di proizvod na prebivalca zna\xc5\xa1a okoli 2.500 USD. V 80. letih 20. stoletja je bila dr\xc5\xbeava druga najbogatej\xc5\xa1a na svetu, nato pa je BDP strmo padel._NEWLINE_Elektrika je brezpla\xc4\x8dna. Od leta 1970 vlada uporablja dohodek fosfatnih rudnikov za zagotavljanje visoke \xc5\xbeivljenjske ravni in splo\xc5\xa1ne blaginje vseh Naurancev, ki imajo na voljo sodobna stanovanja po nizkih cenah, brezpla\xc4\x8dno zdravstveno oskrbo in obvezno izobra\xc5\xbeevanje od 6 do 17 leta. Nauranci ne pla\xc4\x8dujejo tudi nobenih davkov._NEWLINE_V Nauru ostale dr\xc5\xbeave uva\xc5\xbeajo \xc5\xbeivila, stroje, vozila, pohi\xc5\xa1tvo, zdravila in vodo. Trgovski partnerji dr\xc5\xbeave so Avstralija, Nova Zelandija, Nizozemska in Japonska. Vlada je precej denarja vlo\xc5\xbeila v razvoj ribi\xc5\xa1tva in pridobivanja toplotne energije iz oceanov. Ko so v za\xc4\x8detku 21. stoletja zaloge fosfatov po\xc5\xa1le, se je obdobje blaginje kon\xc4\x8dalo. Kratek \xc4\x8das po tem je bil Nauru v mednarodnih finan\xc4\x8dnih krogih znan kot dav\xc4\x8dna oaza in center pranja denarja iz nelegalnih poslov. Zdaj je dr\xc5\xbeava v precej\xc5\xa1nji meri odvisna od avstralske pomo\xc4\x8di, v zameno med drugim gosti center za za\xc4\x8dasno nastanitev migrantov.\n_START_SECTION_\nPrebivalstvo\n_START_PARAGRAPH_\nVe\xc4\x8dina prebivalcev je protestantov (70\xc2\xa0%), nekaj pa je tudi katolikov (30\xc2\xa0%). Mo\xc5\xa1ki v povpre\xc4\x8dju do\xc4\x8dakajo 42 let, medtem ko \xc5\xbeenske \xc5\xbeivijo celih 20 let ve\xc4\x8d (pribli\xc5\xbeno 62 v povpre\xc4\x8dju). Prirastek prebivalstva: 2,4\xc2\xa0%. Nauranci so me\xc5\xa1anci polinezijskega, malezijskega in mikronezijskega rodu (to so ljudje iz celotnega Tihega oceana), velika ve\xc4\x8dina njih pa \xc5\xbeivi ob 19 kilometrov dolgi obali (okrog celotnega otoka). Priseljenci pa prihajajo iz Tihomorskih otokov, Kitajske in nekaj iz Evrope. Najve\xc4\x8d ljudi se ukvarja z rudarstvom.\n_START_SECTION_\nZgodovina\n_START_PARAGRAPH_\nOtok je odkril angle\xc5\xa1ki kapitan John Fearn leta 1789. Od odkritja otoka pa vse do leta 1830 Nauru ni imel skoraj nobenega stika z Evropo, dokler se ni v Mikroneziji zelo raz\xc5\xa1iril kitolov. Nauru je postal pristani\xc5\xa1\xc4\x8de, kjer so ladje napolnile svoje zaloge, kmalu zatem pa se je nekaj mornarjev na otoku tudi naselilo. Na otok je z novimi prebivalci pri\xc5\xa1lo veliko oro\xc5\xbeja in za\xc4\x8deli so se manj\xc5\xa1i spopadi med prebivalci, nakar so se leta 1888 Nemci odlo\xc4\x8dili priklju\xc4\x8diti otok k Marshallovimi otokom. Nauru je postal nem\xc5\xa1ka kolonija, s tem pa so lahko na otoku umirili razmere. Leta 1906 so Nemci odkrili nahajali\xc5\xa1\xc4\x8da fosfatov in jih za\xc4\x8deli masovno izkori\xc5\xa1\xc4\x8dati. Leta 1914 je prevzela nadzor nad otokom Avstralija. Med drugo svetovno vojno so otok zasedli Japonci in odpeljali velik del prebivalstva. Avstralske \xc4\x8dete so ga znova osvojile leta 1945. 31. januarja 1968 pa je postal neodvisen in s tem tudi \xc4\x8dlan Britanske skupnosti narodov. Na otoku so v naslednjih desetletjih s polno paro izkopavali fosfat in tako postali tudi ena od najbogatej\xc5\xa1ih dr\xc5\xbeav, z letom 1975 so z rudarjenjem zaslu\xc5\xbeili preko ene milijarde dolarjev, dobitek na prebivalca pa je bil drugo najve\xc4\x8dji na svetu. Dr\xc5\xbeava ni takrat od prebivalcev zahtevala nobenih davkov in imela zastonj \xc5\xa1olski in zdravstveni sistem. Zgradili so letali\xc5\xa1\xc4\x8de in denar investirali v mnoge hotele in druge nepremi\xc4\x8dnine po svetu, ki stojijo \xc5\xa1e danes. Poleg tega so kupili tudi 7 letal in nekaj ladji. V devetdesetih letih pa je za\xc4\x8delo rude zmanjkovati in otok je postal eden najbolj revnih dr\xc5\xbeav na svetu. Postali so odvisni od tuje pomo\xc4\x8di, doba rudarjenja pa se je zaklju\xc4\x8dila.'